Predkladacia správa

Ministerstvo zdravotníctva Slovenskej republiky predkladá na rokovanie vlády Slovenskej republiky Správu o plnení Národného programu prevencie HIV/AIDS v Slovenskej republike na roky 2009 – 2012 za rok 2009.
 
HIV/AIDS je vážnym zdravotníckym a celospoločenským problémom. Počet ľudí s HIV/AIDS neustále narastá a toto ochorenie je napriek všetkým snahám stále nevyliečiteľné a končí sa smrťou. Prevencia zostáva najúčinnejším prostriedkom v zabránení šírenia HIV/AIDS. Slovenská republika od roku 1985 ako jedna z prvých európskych krajín vykonáva epidemiologickú a laboratórnu surveillance šírenia infekcie HIV/AIDS na svojom území. Vláda Slovenskej republiky dňa 16. 9. 2009 na svojom rokovaní schválila uznesením č. 641 Národný program prevencie HIV/AIDS v SR na roky 2009 – 2012. Materiál sa predkladá v súlade s plnením predmetného uznesenia, v ktorom vláda Slovenskej republiky ukladá ministrovi zdravotníctva SR každoročne predkladať na rokovanie vlády Slovenskej republiky správu o plnení úloh Národného programu prevencie HIV/AIDS v Slovenskej republike na roky 2009 – 2012.
 
Základným cieľom Národného programu prevencie HIV/AIDS v Slovenskej republike na roky 2009 – 2012 je obmedzovať šírenie vírusu HIV v Slovenskej republike a zmierňovať dopady nákazy HIV a AIDS v tých častiach spoločnosti, ktorých sa to najviac dotýka. Prevencia HIV/AIDS v SR je zameraná najmä na prevenciu sexuálneho prenosu HIV, prevenciu prenosu HIV krvou, prevenciu vertikálneho prenosu infekcie HIV, na zabezpečenie adekvátnej zdravotnej a sociálnej starostlivosti a podporu aktivít smerujúcich ku zníženiu sociálnych a ekonomických dopadov infekcie HIV/AIDS na spoločnosť.
 
Predmetný materiál obsahuje informácie o plnení jednotlivých aktivít, za ktorých realizáciu boli zodpovední členovia Národnej komisie pre prevenciu HIV/AIDS v Slovenskej republike.
 
Z dôvodu, že príprava predkladanej správy si vyžadovala stanoviská viac ako 50 subjektov, ktoré bolo následne potrebné zosumarizovať v správe, nebol dodržaný termín predloženia správy na rokovanie vlády Slovenskej republiky. 

Finančné zabezpečenie úloh vyplývajúcich z Národného programu prevencie HIV/AIDS v Slovenskej republike na roky 2009 – 2012 bolo realizované v rámci schváleného limitu výdavkov dotknutých kapitol štátneho rozpočtu na rok 2009 a v rámci návrhu limitov výdavkov dotknutých kapitol na roky 2010 až 2012 a nemalo ekonomický dopad na obyvateľov, vplyv na životné prostredie, vplyv na nárast počtu zamestnancov a vplyv na podnikateľské prostredie.

Nie je dôvod nesprístupňovania predmetného materiálu.